Stori 77: Ol i No Laik Brukim Skru
YU INAP tingim stori bilong dispela tripela yangpela man? Yes, em ol pren bilong Daniel, em ol i bin sakim sampela kaikai bilong Babilon. Ol Babilon i kolim nem bilong ol olsem Satrak, Mesak, na Abetnego. Tasol lukim ol nau. Bilong wanem ol i no brukim skru long dispela imis olsem ol arapela i mekim? Orait, yumi ken stori long dispela.
Yu tingim ol lo Jehova yet i bin raitim, em ol Tenpela Lo? Namba wan bilong ol dispela lo i tok: ‘Yupela i mas lotuim mi wanpela tasol, na yupela i no ken lotuim ol narapela god.’ Ol yangpela man hia i bihainim dispela lo maski i hatwok liklik long mekim olsem.
Nebukatnesar, em king bilong Babilon, em i bin singautim planti bikman i kam bilong lotuim dispela imis em i bin sanapim. Nau tasol em i tokim ol: ‘Taim yupela i harim krai bilong biugel na ol arapela musik, yupela i mas brukim skru na lotu long dispela imis gol. Husat man i no brukim skru na lotu long imis, mipela bai tromoi em i go insait long bikpela stov i gat paia i hat tumas.’
Taim Nebukatnesar i harim olsem Satrak, Mesak, na Abetnego i no bin brukim skru, em i kros nogut tru. Em i tok na ol i bringim dispela tripela man i go long em. Em i givim wanpela sans moa long ol i ken brukim skru. Tasol ol dispela yangpela man i bilip long Jehova. Ol i tokim Nebukatnesar: ‘God bilong mipela em inap long helpim mipela. Tasol maski em i no helpim mipela, mipela i no inap lotuim imis gol bilong yu.’
Taim Nebukatnesar i harim ol dispela tok, em i belhat moa yet. I gat wanpela bikpela stov i stap klostu, olsem na em i tok: ‘Mekim paia i kamap hat nogut tru, winim long bipo!’ Nau em i tokim sampela strongpela man long ami bilong em long pasim Satrak, Mesak, na Abetnego, na tromoi ol i go insait long paia. Ol i bin mekim paia i hat nogut tru, olsem na paia i kukim ol dispela strongpela man na kilim ol i dai. Tasol olsem wanem long dispela tripela yangpela man ol i bin tromoi i go insait long paia?
King i lukluk i go insait long paia na em i pret nogut tru. Em i tok: ‘Yumi bin pasim tripela man na tromoi ol long paia, a?’
Ol wokman bilong em i tok: ‘Yes, yumi bin mekim olsem.’
Orait king i tok: ‘Tasol mi lukim 4-pela man i wokabaut insait long paia. Rop i no pasim ol moa, na paia i no kukim ol. Na namba 4 man i luk olsem wanpela god.’ King i go klostu long dua bilong stov na em i singaut olsem: ‘Satrak! Mesak! Abetnego! Yupela wokman bilong God Antap Tru, yupela kam ausait!’
Taim ol i lusim paia na i kam ausait, olgeta inap lukim olsem paia i no bin bagarapim ol. Nau king i tok: ‘Ol man i mas litimapim nem bilong God bilong Satrak, Mesak, na Abetnego! Em i bin salim ensel bilong em i kam helpim ol, long wanem, ol i no laik lotuim narapela god.’
Ol i stap gut long Jehova na ol i makim gutpela pasin tru em yumi ken bihainim, a?
Kisim Bek 20:3; Daniel 3:1-30.
Ol askim
- Nebukatnesar, king bilong Babilon, em i givim wanem tok long ol manmeri?
- Bilong wanem tripela pren bilong Daniel ol i no brukim skru long imis gol?
- Taim Nebukatnesar i givim wanpela sans moa long dispela tripela Hibru i ken brukim skru, olsem wanem ol i soim olsem ol i bilip long Jehova?
- Nebukatnesar i tok na lain bilong em i mekim wanem long Satrak, Mesak, na Abetnego?
- Nebukatnesar i lukim wanem samting taim em i lukluk i go insait long paia?
- Bilong wanem king i givim biknem long God bilong Satrak, Mesak, na Abetnego? Ol i makim wanem gutpela pasin em yumi ken bihainim?
Sampela askim moa
- Ritim Daniel 3:1-30.
Olgeta wokboi bilong God i mas bihainim wanem pasin bilong tripela yangpela Hibru taim ol samting i traim pasin bilong ol long i stap gut long God? (Dan. 3:17, 18; Mt. 10:28; Ro. 14:7, 8)
God Jehova i skulim Nebukatnesar long wanem bikpela samting? (Dan. 3:28, 29; 4:34, 35)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn